VSK sklep Cp 1467/99
Datum: 2000-08-29T02:00:00.000+02:00
ecli: ECLI:SI:VSKP:2000:CP.1467.99
sodisce: Višje sodišče v Kopru
oddelek: Civilni oddelek
institut: tožba - neplačana taksa
jedro: Če tožeča stranka v pritožbenem postopku priloži dokaz, da je bila taksa za tožbo v predpisanem roku plačana, le da prvostopnemu sodišču ni bilo pravočasno predloženo dokazilo o plačilu, je sklep sodišča, da se šteje tožba za umaknjeno, nepravilen. Opustitev predložitve dokazila ima v takem primeru posledice le po Zakonu o sodnih taksah (izterjava kazenske takse), ZPP pa sankcije z umikom tožbe ne določa.

 
zveza: ZPP člen 180/4,  180/4.

## Jedro

Če tožeča stranka v pritožbenem postopku priloži dokaz, da je bila taksa za tožbo v predpisanem roku plačana, le da prvostopnemu sodišču ni bilo pravočasno predloženo dokazilo o plačilu, je sklep sodišča, da se šteje tožba za umaknjeno, nepravilen. Opustitev predložitve dokazila ima v takem primeru posledice le po Zakonu o sodnih taksah (izterjava kazenske takse), ZPP pa sankcije z umikom tožbe ne določa.

## Izrek

Pritožbi se ugodi in se zato izpodbijani sklep r a z v e l j a v i ter zadeva vrne prvostopnemu sodišču v nov postopek.

## Obrazložitev

Prvostopno sodišče je z izpodbijanim sklepom štelo tožbo na podlagi 4. odst. 180. čl. ZPP za umaknjeno, ker tožeča stranka ne glede na opomin za plačilo sodne takse za tožbo, s katerim je bila opozorjena na posledice neplačila, takse ni plačala. Zoper sklep se pritožuje tožeča stranka po pooblaščencu. V pritožbi navaja, da je takso za tožbo plačala dne 2.9.1999, to je v roku, ki ji ga je nalagal taksni opomin. Pritožbi prilaga fotokopijo položnice o plačilu sodne takse. Pritožba je utemeljena. Iz potrdila, priloženega obravnavani pritožbi, izhaja, da je tožeča stranka takso za tožbo res plačala dne 2.9.1999, to je v okviru 15-dnevnega roka, ki ji ga je določilo sodišče z opominom za plačilo sodne takse, ki je, kot izhaja iz spisovnih podatkov, bil tožničinemu pooblaščencu vročen 26.8.1999. Zakon o pravdnem postopku (ZPP - Ur.list RS št. 26/99) v 4. odst. 180. čl. določa, da se šteje, da je tožeča stranka tožbo umaknila, če ne plača predpisane takse za tožbo po opominu, ki ji ga pošlje sodišče po predpisih o sodnih taksah in niso podani pogoji za oprostitev plačila sodnih taks. Pritožbi priložena kopija položnic pa dokazuje, da je tožnica takso pravočasno plačala. Spisovni podatki sicer ne izkazujejo, da bi sodišču tudi v istem roku predložila potrdilo o plačilu kot ji to nalaga Zakon o sodnih taksah, ki tako opustitev sankcionira z izterjavo kazenske takse v višini 10 %. Vendar pa Zakon o pravdnem postopku zaradi te opustitve ne določa domneve, da je tožba umaknkjena. Ker torej pritožbi priložen dokaz kaže, da je bila taksa plačana, je moralo pritožbeno sodišče zaradi storjene relativne bistvene kršitve določb pravdnega postopka izpodbijani sklep razveljaviti ter zadevo vrniti sodišču prve stopnje v nov postopek (3. tč. 365. čl. ZPP).